ગુજરાત રાજ્યનો હાલનો સૌરાષ્ટ્ર વિસ્તાર બ્રિટિશ જમાનામાં કાઠિયાવાડ તરીકે જાણીતો હતો. આ કાઠિયાવાડમાં મુખ્ય ચાર પ્રાંતો જાણીતા હતા. ઉત્તરનો ઝાલાવાડ પ્રાંત, પૂર્વનો ગોહિલવાડ, દક્ષિણનો સોરઠ પ્રાંત જ્યારે પશ્ચિમનો – રાજકોટથી પશ્ચિમે દ્વારકા સુધીનો હાલાર પ્રાંત તરીકે જાણીતો હતો. ધ્રાંગધ્રા ઝાલાવાડ પ્રાંતમાં આવતું હતું. અગાઉ ઈ. સ. 1488-1783માં હળવદ મુખ્ય શહેર હતું. ત્યાર બ્પછી ધ્રાંગધ્રા બન્યું અને તેથી હજી પણ ધ્રાંગધ્રા-હળવદ બોલવામાં આવે છે. બ્રિટિશ જમાનામાં આ ધ્રાંગધ્રા સ્ટેટના રાજા કલકતા (એ વખતની રાજધાની) પધારે તો તેમને 13 તોપની સલામી આપવામાં આવતી હતી. આ ઝાલાવાડનાં અન્ય રજવાડાંઓમાં લીંબડી, વઢવાણ, વાંકાનેર, થાન, ચુડા, લખતર, સાયલા, બજાણા, મુખી, પાટડી, વણોદ, ચોટીલા, દસાડા, વગેરે રજવાડાં મુખ્ય હતાં. આ સિવાય પણ એક એક બબ્બે ગામનાં રજવાડાં પણ આ ઝાલાવાડ પ્રાંત હેઠળ આવતાં હતાં. આ તમામ ઝાલા રાજપૂતોનાં સભ્ય રાજ્યો હતાં.